Pystylaukaisujärjestelmä

**Pystylaukaisujärjestelmä** (, VLS) on ohjusten laukaisemiseen tarkoitettu laitteisto, jonka pystysuorissa siiloissa ohjukset säilytetään ja joista ne ammutaan ilmaan. Tälläisiä järjestelmiä käytetään sotalaivoilla ja sukellusveneillä. Maailman yleisin pystylaukaisujärjestelmä on yhdysvaltalainen Mark 41 Vertical Launching System.

## Historia
Sotalaivojen meritorjuntaohjuksia ja muitakin ohjuksia sijoitettiin jo kylmän sodan alkupuolella kiinteisiin laukaisuputkiin, joiden asento oli viisto eikä pystysuora. Täten raskaita ohjuksia ei tarvinnut siirellä laukaisua varten merellä, mutta ohjuksen kyydissä täytyi olla jo melko kehittynyt ohjausjärjestelmä, jotta se kykenisi löytämään maaliinsa ilman laukaisua suoraan kohti maalia. Tälläisen ohjauksen liittäminen ilmatorjuntaohjuksiin oli kuitenkin mahdotonta 1950- ja 1960-luvuilla. Ne tarvitsivat maalinhakuun laivaansa ja vaativat suunnattavan laukaisulaitteen.

1970-luvulle tultaessa elektroniikan kehityksen ansiosta ilmatorjuntaohjuksiin saatiin suhteellisen halvalla autopilotti, jonka ansiosta ohjuksen ei tarvinut havaita kohdettaan ennen laukaisua eikä siten olla suunnattuna sitä kohti. Ohjusten laukaiseminen pystysuoraan oli ilmiselvä valinta, sillä alasammuttama lentokone tai ohjus saattoi olla missä tahansa suunnassa ilmassa. Sekä Yhdysvallat että Neuvostoliitto kehittivät tälläisiä laukaisujärjestelmiä 1980-luvulla, joskin ne erosivat toisistaan huomattavasti.

Neuvostoliiton sota-alusten S-300- (SA-N-6) -ilmatorjuntaohjusten laukaisujärjestelmässä oli 8 tai 12 pyöreää laukaisukanisteria jotka kiersivät ringissä aina laukaisupaikalle. Ohjus nostettiin 20 metrin korkeuteen ilmaan paineilman avulla ennen moottorin käynnistämistä, mikä oli hyvä turvallisuuden kannalta. Vian sattuessa vaara olisi jo kauempana aluksen ulkopuolella.

Yhdysvalloissa suunniteltiin osaltaan monimutkaisempi, mutta huomattavasti joustavampi järjestelmä, jossa mikä tahansa ohjus voitaisiin laukaista pystysuoraan kiinteästä siilostaan. Laukaisu tapahtuu "kuumana" eli ohjuksen moottori käynnistetään suoraan siilon sisällä. Mk 41 VLS:stä tuli merisodankäynnin mullistanut keksintö.

## Tekniikka
Pystylaukaisujärjestelmän siiloihin lasketaan kanistereihin ladatut ohjukset nosturilla, useimmiten turvallisuussyistä satamassa. Siilon suussa on luukku, joka aukeaa tai joissain järjestelmissä sirpaloituu laukaisun tapahtuessa. Järjestelmästä riippuen laukaisu voi tapahtua kylmänä tai kuumana. Kylmälaukaisussa ohjus lähtee painekaasun avulla siilosta ilmaan, minkä jälkeen moottori käynnistetään. Etuna on turvallisuus, sillä moottorin häiriötilanteessa ohjus on jo aluksen ulkopuolella. Kuumalaukaisussa moottori käynnistetään siilon sisällä ja ohjus lähtee lentoon suoraan sen avulla. Rakettimoottorista purkautuvat kuumat kaasut kanavoidaan ulos kannelle omaa putkea pitkin. Kuumalaukaisut vaativat hyvän lämpösuojauksen, jotta laukaisu ei vahingoita alusta.

Yksi VLS-lohko koostuu useasta yksittäisestä siilosta, esimerkiksi kahdeksan kappaletta kahdelle riville jaettuna (Mk 41). Lohkoista voidaan koota alukselle hyvinkin suuri tulivoima, suuremmalle alukselle jopa yli sata ohjusta. VLS:n ohjukset ovat myös jatkuvasti laukaisuvalmiudessa, koska pystysuorat siilot osoittavat koko ajan taivaalle. Ohjusta ei tarvitse siirtää erikseen laukaisuvalmiuteen kuten joissakin aikaisemmissa laukaisujärjestelmissä. Huoltoa tarvitaan vähän. Kannen alle uppoavien putkien ansiosta ohjukset ovat paremmin suojassa ja aluksen muoto pysyy siistinä vähentäen tutkapinta-alaa.

VLS-siiloihin soveltuu laaja valikoima erilaisia ohjuksia, ja uudet ohjukset kehitetään yleensä suoraan yhteensopiviksi. Näin yhden aluksen teoreettinen asevalikoima on laaja, ja aseistusta voidaan muuttaa ilman kalliita remontteja. Toisaalta on olemassa myös vain yhdelle ohjustyypille kehitettyjä pystylaukaisujärjestelmiä.

## Järjestelmiä
*  Mark 41 Vertical Launching System + Mk 48 VLS ja Mk 57 VLS
*  Sylver
*  Korean Vertical Launching System (KVLS)
*  3S-14
*  GJB 5860
*  HY-VLS
*  MiDLAS

## Lähteet

## Aiheesta muualla